Vilhjálmur Birgisson , formaður Verkalýðsfélags Akraness átti fund með bæjarráði Akraneskaupstaðar 20. desember sl . Á þeim fundi lagði hann , fyrir hönd Verkalýðsfélags Akraness , fram áskorun til bæjarráðs um að starfsmönnum bæjarfélagsins yrði greiddur jólabónus , líkt og gerðist hjá Hafnarfjarðarbæ , að fjárhæð 30.000 krónur . Þá skoraði verkalýðsfélagið á bæjarráð að skoða með jákvæðum huga þær sértæku aðgerðir í launamálum til handa þeim lægst launuðustu sem sveitarfélögin á höfuðborgarsvæðinu hafa verið að greiða starfsfólki sínu að undanförnu . Nú hefur bæjarráð svarað erindi Vilhjálms . Niðurstaðan var sú að bæjarráð gat ekki orðið við erindi félagsins , en vakti athygli á því að verið væri að afla nánari upplýsinga um hvað sveitarfélög á höfuðborgarsvæðinu hafa verið að gera í tilfellum sem þessum . “ Það liggur fyrir að sveitarfélög á höfuðborgarsvæðinu hafa verið að koma með sértækar aðgerðir til handa þeim tekjulægstu og hefur það verið gert með margvíslegum hætti m.a. með mánaðarlegum eingreiðslum frá fjárhæð 6.000 til 16.000 kr. ásamt fjölda annarra sértækra aðgerða , ” segir Vilhjálmur . “ Það er með öllu óviðunandi að launakjör á höfuðborgarsvæðinu , fyrir sömu störf , séu mun hærri en gengur og gerist á landsbyggðinni . Það er einnig ljóst að í næstu samningum verður að byrja á því að para það sem er að gerast á höfuðborgarsvæðinu áður en menn geta sest niður til að hefja hinar eiginlegu kjaraviðræður . Annað mun starfsfólk sveitarfélaga á landsbyggðinni einfaldlega ekki sætta sig við , ” segir Vilhjálmur Birgisson á vef VLFA .